**Joan Babot i Xaus**, nado en Sant Joan Despí o 19 de setembro de 1918 e finado en Barcelona o 16 de marzo de 1997, foi un futbolista español, que xogaba como defensa central.

Traxectoria
-----------

Comezou a xogar ao fútbol no Sant Joan, da súa localidade natal, Sant Joan Despí, antes de ingresar en 1932 na canteira do FC Barcelona. Xogou co primeiro equipo durante a Guerra Civil e foi un dos xogadores que realizou a xira por América do Norte en 1937, durante a cal disputou 14 partidos en México e nos Estados Unidos. Ao remate da xira, foi un dos poucos futbolistas que regresou a Cataluña. Durante estes anos gañou a Liga Mediterránea, a Liga Catalana e o Campionato de Cataluña. Na campaña 1941/42 xogou no AD Ferroviaria de Madrid, na Segunda División. 

En 1942 volveu a Cataluña para xogar no Gimnàstic de Tarragona, onde en seis tempadas pasou de militar na cuarta categoría do fútbol español á Primeira División, chegando a ser capitán do equipo. Na tempada 1947/48 debutou no Nàstic na máxima categoría, disputando un total de 25 partidos nos que marcou un gol. En xaneiro de 1948 venceron ao Real Madrid no Novo Chamartín por 1-3, na que foi a primeira derrota do conxunto branco no seu novo estadio.

A continuación xogou no Real Valladolid durante un total de 3 tempadas, nas que disputou 77 partidos de Primeira. En xuño de 1950 reforzou o Atlético de Madrid para a disputa da quinta edición do Trofeo Teresa Herrera, que o equipo madrileño perdeu ante a Lazio, e tamén para as semifinais da Copa Latina ante o Girondins de Bordeos, partido no que marcou un gol en propia meta.

En 1951, con case 33 anos, fichou polo Espanyol, onde non dispuxo apenas de minutos, disputando só 3 partidos de liga, nos que marcou un gol. Antes de rematar a tempada saíu cedido ao Sant Andreu, onde coincidiu con outros espanyolistas como Antoni Cruellas e David Casamitjana. Retirouse definitivamente en 1953.

En Sant Joan Despí dispútase un torneo de fútbol que leva o seu nome.

### Selección nacional

Xogou un partido coa selección catalá en 1948. En febreiro de 1951 foi convocado pola selección española pero non chegou a debutar.

Palmarés
--------

Barcelona
* **Liga Mediterránea (1):** 1936/37.
* **Campionato de Cataluña (1):** 1937/38.
* **Liga Catalana (1):** 1937/38.

Gimnástic
* **Terceira División (1):** 1944/45.

Notas
-----

1. ↑  Closa, Toni; Pablo, Josep; Salas, José Alberto; Mas, Jordi (2015). *Gran diccionari de jugadors del Barça* (en catalán). Editorial Base. ISBN 978-84-16166-62-6.
2. ↑  Poquí, Joan (19 de xullo de 2017). "12.900 dólares providenciales en tiempos de guerra". *Mundo Deportivo* (en castelán). Consultado o 6 de abril de 2022.
3. 1 2 3 4 5 6  "Babot". *colchonero.com* (en castelán). Arquivado dende o orixinal o 29 de novembro de 2014. Consultado o 6 de abril de 2022.
4. ↑  "Los que bregan por el Gimnástico". *Mundo Deportivo* (en castelán). 28 de marzo de 1946. p. 4. Consultado o 6 de abril de 2022.
5. 1 2 3 4 5  "Joan BABOT Xaus". *periquito.cat* (en catalán). Consultado o 6 de abril de 2022.
6. ↑  "El torneo de la Copa Latina". *El Progreso* (en castelán) (13317). 8 de xuño de 1950. p. 4. Consultado o 6 de maio de 2022.
7. ↑  "Babot, el excelente defensa central, ha finalizado su compromiso con el Español". *Mundo Deportivo* (en castelán). 1 de agosto de 1953. p. 4. Consultado o 6 de abril de 2022.
8. ↑  "Torneo de fútbol Joan Babot". *sjdespi.com* (en castelán). Arquivado dende o orixinal o 29 de novembro de 2014. Consultado o 6 de abril de 2022.
9. ↑  "En Las Corts". *Mundo Deportivo* (en castelán). 22 de marzo de 1948. p. 4. Consultado o 6 de abril de 2022.

Véxase tamén
------------

### Ligazóns externas

* Datos do xogador no sitio web oficial do FC Barcelona *(en castelán)*.

|  |  |
| --- | --- |
| Control de autoridades | 
* Wd: Q1690713
* BDFutbol: 10255
* Transfermarkt: 313795

 |